ผู้ว่าราชการกรุงเทพมหานครสั่งการผู้อำนวยการเขต 50 เขตเร่งดำเนินการแก้ไขฝาท่อระบายน้ำชำรุดให้แล้วเสร็จภายใน 1 เดือน รวมถึงตรวจสอบพื้นที่อย่างเข้มงวด ลดอุบัติเหตุแก่ประชาชน
พล.ต.อ.อัศวิน ขวัญเมือง  ผู้ว่าราชการกรุงเทพมหานคร เปิดเผยหลังเป็นประธานในพิธีเปิดการฝึกอบรมการบริหารเขต  โดยมีนางศิลปสวย ระวีแสงสูรย์ ปลัดกรุงเทพมหานครพร้อมด้วยผู้อำนวยการเขตทั้ง 50 เขต  เข้าร่วมประชุม ณ ห้องเจ้าพระยาศาลาว่าการกรุงเทพมหานคร  ว่า การจัดประชุมอบรมการบริหารผู้อำนวยการเขตทั้ง 50 เขตเพื่อมอบนโยบายในการบริหาร  ซึ่งเมื่อวานนี้ได้มีการจัดประชุมหารือร่วมกับคณะผู้บริหารกรุงเทพมหานคร เพื่อพูดคุยถึงแนวทางการดูแลพื้นที่ให้มีความเป็นระเบียบเรียบร้อย และมีความปลอดภัยเพื่อลดผลกระทบและบรรเทาความเดือดร้อนให้แก่ประชาชนเนื่องจากช่วงนี้เกิดเหตุการณ์ที่สร้างความไม่ปลอดภัยให้แก่พี่น้องประชาชนไม่ว่าจะเป็นฝาท่อระบายน้ำที่ชำรุด  การก่อสร้างอาคาร  และสายสื่อสารที่ไม่เรียบร้อย ซึ่งในที่ประชุมได้กำชับผู้อำนวยการเขตทุกเขตให้เร่งดำเนินการแก้ไขปัญหาดังกล่าว                 ทั้งนี้ ผู้ว่าราชการกรุงเทพมหานครได้สั่งการให้ผู้อำนวยการเขตทุกเขตตรวจสอบฝาท่อระบายน้ำในพื้นที่ซึ่งมีประมาณ 800,000 ท่อพร้อมเร่งดำเนินการปรับปรุงซ่อมแซมและเปลี่ยนฝาท่อให้แล้วเสร็จภายใน 1 เดือนเพื่อเป็นการป้องกันไม่ให้เกิดอุบัติเหตุซ้ำอีก         ส่วนกรณีอุบัติเหตุเครนร่วงหล่นในอาคารโรงเรียนอัสสัมชัญ เขตบางรัก ผู้ว่าราชการกรุงเทพมหานคร กล่าวว่าชัดเจนว่าหัวหน้าฝ่ายโยธามีความบกพร่องอย่างชัดเจน ขณะนี้ได้ย้ายมาที่สำนักการจราจรและขนส่ง ส่วนนางสาวภคภรณ์ สงวนศักดิ์  ผู้อำนวยการเขตบางรัก  ขณะนี้อยู่ระหว่างชี้แจงรายละเอียดต่อปลัดกรุงเทพมหานคร จากนั้นปลัดกรุงเทพมหานครจะเสนอมายังตนเพื่อพิจารณาต่อไป โดยวันเดียวกันนี้ผู้อำนวยการเขตบางรักก็ไม่ได้เข้าร่วมประชุมซึ่งได้แจ้งมายังปลัดกรุงเทพมหานครว่า ติดภารกิจเยี่ยมนักเรียนที่ได้รับบาดเจ็บ#กรุงเทพมหานคร  #แก้ไขฝาท่อระบายน้ำ #สำนักข่าว  #กรมประชาสัมพันธ์